Document ID: 32004D0691

ROZHODNUTIE KOMISIE
zo 7. októbra 2004,
ktorým sa mení a dopĺňa rozhodnutie 2002/840/ES prijímajúce zoznam schválených zariadení v tretích krajinách na ožarovanie potravín
(oznámené pod číslom K(2004) 3679)
(Text s významom pre EHP)
(2004/691/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu 1999/2/ES Európskeho parlamentu a Rady z 22. februára 1999 o aproximácii zákonov členských štátov týkajúcich sa potravín a prísad do potravín upravených ionizačným žiarením (1), najmä na jej článok 9 ods. 2,
keďže:
(1)
V súlade so smernicou 1999/2/ES potravina, ktorá bola upravená ionizačným žiarením, sa z tretích krajín nesmie dovážať, pokiaľ nebola upravená v zariadení na ožarovanie schválenom Spoločenstvom.
(2)
Rozhodnutie Komisie stanovilo úvodný zoznam schválených zariadení 2002/840/ES (2).
(3)
Komisia prijala prostredníctvom príslušných orgánov žiadosť o schválenie jedného zariadenia na ožarovanie v Turecku a jedného vo Švajčiarsku. Odborníci Komisie vykonali inšpekciu ožarovacích zariadení, aby preverili, či spĺňajú požiadavky smernice 1999/2/ES, a najmä či úradný dohľad zaručuje, že tieto zariadenia spĺňajú požiadavky článku 7 tejto smernice. Príslušné orgány obidvoch krajín poskytli dostatočné odpovede na všetky odporúčania uvedené v záverečnej správe.
(4)
Od pristúpenia Maďarska k Spoločenstvu 1. mája 2004 už nie je viacej nutné uvádzať na zozname ožarovacie zariadenie tohto členského štátu v prílohe rozhodnutia 2002/840/ES. Toto zariadenie sa doplní do zoznamu schválených ožarovacích zariadení v členských štátoch, uvedeného v článku 7 ods. 4 smernice 1999/2/ES.
(5)
Rozhodnutie 2002/840/ES by sa preto malo príslušne zmeniť a doplniť.
(6)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Príloha k rozhodnutiu 2002/840/ES sa nahrádza textom v prílohe k tomuto rozhodnutiu.
Článok 2
Toto rozhodnutie je adresované členským štátom.
V Bruseli 7. októbra 2004

Labels: 18
15
17
5